Malema-uitlatings veroordeel, stappe volgJulius Malema Maandag in die hof. “Malema se uitlatings: ‘We are not calling for the slaughtering of whites, at least not for now’ is haatspraak en daarmee sê Malema dat daar ŉ tyd kan kom dat hy swart mense wel sal vra om wittes uit te moor.” Dit is die mening van die VF Plus wat saam met AfriForum en die DA uitgevaar het teen die uitsprake wat Julius Malema, leier van die EFF, Maandag buite die Newcastle-landdroshof gemaak het. Malema het sy ondersteuners buite die hof toegespreek waar hy vroeër die dag verskyn het op aanklagte wat verband hou met sy aanmoediging om grond te beset. Volgens Malema is dié wette wat hy na bewering oortree het, “apartheidswette” wat deur die apartheidsregime geskep is en dat hy dit in die hooggeregshof sal beveg. Malema het onder meer aan ondersteuners gesê wittes is geensins daarop geregtig om grond in Suid-Afrika te besit nie, aangesien wittes “swart volksmoord gepleeg het” toe hulle swart mense van hul grond ontneem het en dat hy wit mense se vrede wil versteur. Hy het voorts gesê dat alle grond in Suid-Afrika aan swart mense behoort en dat dié grond sonder vergoeding van wit mense afgevat moet word. Dr. Pieter Groenewald, voorsitter van die VF Plus, het in reaksie hierop gesê Malema is besig om rassehaat aan te blaas. “Deur mense aan te moedig om onwettig grond te beset maak Malema homself net so skuldig as diegene wat onwettig optree en die wette van die land verbreek,” het Groenewald gesê. Hy het gesê die VF Plus sal om hierdie rede ŉ klag by die parlement se etiek-komitee teen Malema indien oor die feit dat hy die ampseed wat hy by die parlement afgelê het, verbreek. “Sy uitlatings is rassehaat en skep die potensiaal van ŉ burgeroorlog in Suid-Afrika. Malema en die EFF moet kennis neem dat wit grondeienaars nie net gedweë sal sit en toekyk hoe hul grond beset en afgeneem word nie. Op die einde sal Malema die volle verantwoordelikheid moet neem vir die konflik wat hy besig is om te stook oor grond in Suid-Afrika. Wit grondeienaars het gewerk vir hul eiendom en het dit regmatig bekom en is daarom geregtig op hul eiendom.” AfriForum het Dinsdag gesê dié burgerregte-organisasie het sy regspan opdrag gegee om verskillende opsies te ondersoek om te reageer op Malema se uitlatings. “Dit is duidelik dat Malema ’n populistiese agenda dryf en dat hy hom nie steur aan die werklikhede in Suid-Afrika en die volhoubaarheid van sy voorgestelde oplossings nie. Malema se eie politieke loopbaan is sy enigste prioriteit,” het Ernst Roets, adjunk uitvoerende hoof van AfriForum, gesê. Die DA het Malema se “ongrondwetlike” uitlatings streng veroordeel. Volgens Phumzile van Damme, die party se nasionale woordvoerder, het gewelddadige en dreigende uitlatings nie ŉ plek in die land se grondwetlike demokrasie nie. “Die Grondwet is gegrond op die demokratiese beginsels van ‘menswaardigheid, gelykheid en vryheid’ en die feit dat Suid-Afrika behoort aan almal wat daarin lewe,” het sy gesê. “Die DA strewe na ŉ nie-rassige, nie-seksistiese Suid-Afrika, vol geleenthede en hoop vir al ons mense. Haat en geweld doen net afbreuk aan hierdie visie en vernietig Nelson Mandela se droom wat hy in 1994 vir ons pragtige land gehad het.”